**Gazdasági összefoglaló, közbeszerzési összesítő (2019.05.06.-2019.05.12.)**

**Egy év alatt Romániában 80 ezerrel nőtt a munkaviszonnyal rendelkezők száma**, húsz éve nem volt annyi munkavállaló, mint jelenleg. 2018 végén a munkavállalók száma 4 930 400 volt, ezzel két évtizedes rekordszintre nőtt a foglalkoztatottság, legutóbb ugyanis 1998 februárjában volt 4,9 millió regisztrált alkalmazott az országban. 1990-ben még 8 millió fő dolgozott munkakönyvvel, míg a mélypontot 2011 januárja jelentette, amikor a munkavállalók száma a 4,1 milliót sem érte el. Területi bontásban jól látszik, hogy a foglalkoztatottság a gazdaságilag fejlettebb vidékeken nőtt leginkább. Bukarestet leszámítva a munkahelyek száma Kolozs megyében gyarapodott a legjobban: közel 14 ezerrel, ahol jelenleg 252 ezer munkavállalót tartanak nyilván. A legtöbb új munkahely tavaly a kereskedelemben jött létre: 16 800, míg az informatikai és kommunikációs ágazatban 16 200 embert, a vendéglátóiparban pedig 13 ezer embert alkalmaztak.

[**https://www.maszol.ro/index.php/gazdasag/111372-rekordszint-foglalkoztatottsag-bukarest-utan-kolozs-megyeben-van-a-legtobb-munkavallalo**](https://www.maszol.ro/index.php/gazdasag/111372-rekordszint-foglalkoztatottsag-bukarest-utan-kolozs-megyeben-van-a-legtobb-munkavallalo)

**A Nyugat-romániai fejlesztési régió mikró vállalatai 25.000 – 200.000 euró közötti összegekre pályázhatnak** a Regionális Operatív Program keretében biztosított forrásokból. A régióbeli mikró vállalatok versenyképességének növelésére szánt keretösszeg 10,77 millió euró. A pályázati kiírás értelmében a városi környezetben működő mikró vállalatok üzemcsarnokok építésére, korszerűsítésére vagy bővítésére, szolgáltatások megvalósítására és értékesítési eszközök megvásárlására kérhetnek pénzt. A pályázati kiírásról további részleteket közölnek az ADR Vest honlapján ([www.adrvest.ro](http://www.adrvest.ro/)).

[**http://www.nyugatijelen.com/jelenido/tobb\_mint\_tizmillio\_euro\_erteku\_tamogatasok\_a\_mikrovallalatoknak.php**](http://www.nyugatijelen.com/jelenido/tobb_mint_tizmillio_euro_erteku_tamogatasok_a_mikrovallalatoknak.php)

**Temesvár városát új bekötőúttal közelítenék az A1-es autópályához.** A temesváriak régi gondja, hogy az A1-es autópálya túl messze halad el a várostól és nehezen megközelíthető. Jobb megközelítést biztosítana egy új bekötőút megépítése, amelyet kormányhatározattal akarnak elindítani a következő napokban.A kormányhatározat-tervezet szerint részben uniós forrásokból épülne meg a Temesvárt és az A1-es autópályát a 69-es országúton keresztül összekötő négysávos út, amely a szentandrási letérőtől indulna az A1-es autópálya felé. A 10 km hosszú négysávos út és egy új autópálya-csomópont megépítése **260 millió lejbe kerül és a nagy infrastruktúrafejlesztésekre biztosított uniós forrásokból támogatnák a megvalósítását**. A kormányhatározat-tervezet jóváhagyása esetén másfél év alatt épülhetne meg az új autópálya bekötőút.

[**http://www.nyugatijelen.com/jelenido/uj\_autopalya\_bekotout\_epul.php**](http://www.nyugatijelen.com/jelenido/uj_autopalya_bekotout_epul.php)

**A CTP nemzetközi ingatlanfejlesztő cég újabb ipari parkot épít Nagyszeben közelében 23 millió euró értékben. A CTPark II. 4 km-re található Nagyszeben központjától Cristian község területén, közel a repülőtérhez és könnyű hozzáféréssel az A1 autópályához. Összterülete 9 hektár, az első fázisban ebből 13.200 nm bérelhető felületet építenek meg. Romániában a CTP a legnagyobb, A kategóriás logisztikai és ipari területeket fejlesztő és adminisztráló vállalat, összesen 10 városban: Arad, Borosjenő, Bukarest, Déva, Kolozsvár, Nagyszalonta, Nagyszeben, Pitesti, Temesvár, Torda, több mint 1 millió nm kiadott területtel rendelkezik.**

[**https://www.transilvaniabusiness.ro/2019/05/07/ctp-construieste-un-nou-parc-langa-sibiu-cu-o-investitie-totala-de-circa-23-milioane-euro/**](https://www.transilvaniabusiness.ro/2019/05/07/ctp-construieste-un-nou-parc-langa-sibiu-cu-o-investitie-totala-de-circa-23-milioane-euro/)

*Forrás: Magyarország Főkonzulátusa, Kolozsvár*